정조 8년
甲辰七月十六日巳時。上御誠正閣。監賑使吏兵判賑恤堂上入侍時。監賑使李在學。行司直徐有隣。兵曹判書李在協。刑曹判書李在簡。吏曹判書趙時俊。同副承旨洪和輔。假注書朴能源。記注官金健修。記事官李崑秀。以次進伏訖。上命監賑使進前。下敎曰。十朔勤勞。濟活衆民。今已竣事。無撓往返。誠可喜矣。在學曰。王靈所曁。幸得竣事而還矣。承旨前望單子入之。李在學落點。下敎曰。監賑使。旣爲承旨。同副則退去。可也。仍命都承旨入侍。沈豐之進伏。又命賑恤堂上。吏兵判進前。有隣在簡時俊在協進伏。上曰。時原任。姑在闕中。則使之入侍。賤臣出傳。與領府事金尙喆。判府事徐命善李徽之。左議政李福源偕入進伏。上曰。道臣狀啓及監賑使書啓。竝回啓。可也。有隣在簡等曰。卽伏見咸鏡監司李命植畢賑狀啓。則以爲。本道歉荒。亦云孔慘。盡劉之患。迫在朝夕。惟我聖上。以日月之明。天地之仁。隆恩盛澤。浹肌淪髓。糴賦之分數停退。庸貢之一竝蠲免。出尋常萬萬。而南關則移轉兩西之糴。北關則運入交濟之穀。蔘布之納。御服之需。竝許補賑。先之以一部綸音。繼之以內帑錢布。凡在鐵嶺以北。豆滿以南。含生之倫。莫不咸囿於恩天化日之中。擧免顚連之患。咸保祍席之安。莫不攢手南望。同聲咸祝。其所歡忭。不可勝陳。道內南北關。毋論稍實之次尤甚。通同設賑。而歲前則抄其遑急之類。從便接濟。歲後則依例月三排巡。而別巡飢口及元巡飢民。都數合爲六十三萬九千六百二十八口矣。特下賑資及營邑驛鎭堡牧官自備。富民願納。各穀合爲六萬四千二百餘石內。五萬三千九百餘石用下。餘在各穀。則依例會錄。修成冊上送于備邊司賑恤廳。守令邊將牧官賑績及自備。富民願納私賑數爻。俱以別單馳啓云。繼伏見北關監賑使李在學畢賑狀啓。則以爲。昨年北關之大無。實是近來之罕有。朝家之前後惠澤。與天同大。環嶺北三十萬生靈。以濱死之命。有再生之樂。向之號訴者。近復來謝。北民之得有今日。莫非我聖上賜也。畢賑後。民穀數爻。道臣自當修啓。而北關還賑。臣旣主管。故飢口穀數。亦爲開錄以聞。守令邊將之可合褒嘉。願納民人之穀數多少。備陳於復命時。書啓云矣。昨年北關之失稔。實是挽近所無。接濟之方。奠安之道。實無其策。惟我聖上。曲察遑急之狀。特下惻怛之綸。蠲免停退。蕩減移轉之命。鎭日斯降。靡不用極。以至於內帑之出。進獻之捐。而爲民至意。與天無極。南北關六十萬生靈。出死入生。回呻爲謡。終始全保。無一捐瘠者。莫非朝家深仁厚澤之攸曁。則守令邊將之殫誠賙救。係是職分內事。雖不足擧論。而若其賑績之表異。廩俸之捐補者。恐不可無褒奬之典。至於大小民人之感激出義。願納私賑之類。似宜有拔例激勸之道。令各該曹就考別單。參以前例分等稟處。賑餘穀物。區處一款。依道臣及監賑使啓本施行。何如。上曰。依爲之。出擧條時俊曰。監賑使別單中。北靑前察訪李碩采。以人頗精詳。使之廉探各邑賑事。首尾六朔。一直勤勞爲言。安邊出身姜載性。以勤實可任。故交濟穀移轉時。與差員同爲擧行。趁期移運。多藉其力爲言。而此不過瑣勞微勩。有不足褒賞。置之。何如。上曰。李碩采復職調用。姜載性加資。可也。出擧條在協曰。卽因賑恤廳堂上徐有隣李在簡等所啓。有咸鏡南北關設賑處邊將。令該曹稟處之命矣。取考咸鏡監司及北關監賑使別單。則造山萬戶林澤珍。自備各穀爲二百七十八石。似當施以善地邊將除授之典。西水羅權管李允中。自備各穀爲二百二十石。似當施以右職調用之典。撫夷萬戶金象三。自備各穀爲一百八十三石。美錢僉使尹汝衡。自備各穀爲一百三十九石。小農堡前權管辛翊寧。自備各穀爲一百十石。似當施以熟馬賜給之典。梨洞前萬戶崔喜成。自備各穀爲九十八石。潼關僉使張齊崗。自備各穀爲八十石。似當施以兒馬賜給之典。而係關恩賞。恭俟上裁。其餘七十石以下邊將。竝置之。何如。上曰。依爲之。造山萬戶林澤珍。殘鎭自備。至於近三百包之多。可敵雄府千萬包。特爲加資。西水羅權管李允中。比澤珍不及。只是數十石。亦爲加資。七十石以下。豐山萬戶趙恒星。雙靑權管鄭重輝。廢茂山萬戶趙濟崘。柔遠僉使李信。不可全然置之。各賜弦弓一張。令道臣卽爲造給後狀聞。可也。出擧條時俊曰。南關守令則當從道臣狀啓。北關守令則當從監賑使書啓。回啓矣。上曰。然矣。上曰。南關守令。但從沿路次序。而不爲區別定次。吏兵曹無以憑考。回啓道臣事。誠有不審矣。北關則何以定次耶。在學曰。臣則以其治績賑政及自備多少。參互定次矣。上曰。永興甲山等邑。自備皆過三千石。其餘過千石者。不可勝數。此有守令之捐廩自備乎。必有賣鄕料販等弊矣。在學曰。聞各邑。或以將校帖發賣。或以料販聚穀。其數至此。北關自備之多。實是前所未有矣。上曰。向來畿湖守令。自備雖少。而必施賞典。爲其捐廩自辦也。北關則賣帖料販。其所謂救民。乃所以厲民也。雖至萬石。何足以自備論之乎。若不嚴飭。則其流之弊。將至於民不支堪矣。在學曰。聖敎誠然矣。今若以自備之數施賞。則日後又將務勝。其弊不可言矣。尙喆曰。北關殘邑。若非賣帖貿販等事。則何以備得累千石乎。此弊不可不嚴防矣。上曰。免罪。於渠亦幸矣。不可以自備論賞。只以治績賑政回啓。可也。上曰。書啓中鍾城府使姜五成有病狀云。其果何如。在學曰。以其素患疝症。冬春之際。累經危域。尙未差減。誠可悶矣。上曰。然則不可不軫念矣。在學曰。姜五成之自備。爲北關之最。而皆以廩餘辦備。一無賣帖等事矣。有隣曰。見道臣私書。則亦如監賑使之言矣。上曰。然則誠可嘉尙矣。在學曰。其治績亦多可尙矣。上曰。富寧前府使李鉉重。道臣則貶之。監賑使則褒之。何其不同也。在學曰。意見有所不同。而然而臣之前後過富寧爲四五次。察其賑政。至誠做去。民譽亦藹蔚。其所徑遞。誠爲可惜矣。命善曰。李鉉重。素以善治守令稱之矣。上曰。明川府使趙光鉉之下考。亦何事耶。在學曰。明川鄕弊。近來忒甚。歲前有一民。以八條邑事。構呈議送於臣。語多拶逼於前後官長。民習痛惡故刑推懲礪矣。其後又爲呈訴於道臣。自巡營。累次行査云矣。見其下考題目。則似因此事矣。上曰。近來外邑此弊。不可不嚴治。如此之民。雖殺之無惜矣。在學曰。其習誠可痛。故臣之歸時。更爲移囚嚴治矣。上曰。北關中。何邑爲尤甚耶。在學曰。鏡城爲一道中尤甚。若非交濟穀。則無以救活。其所拯濟。莫非朝家惠澤。而本倅之誠心賑齊。實爲可尙。故書啓中。置之第二矣。上曰。南北關民人之願納或私賑者甚多。極爲可嘉矣。命善曰。如此之類。優施賞典。然後可以勸後矣。上命書傳敎曰。奉命首尾十朔。備經原隰之勞。賑政告完。今已復命。勞實可紀。何靳常典。監賑使李在學加資。軍官前郞廳金命遇。亦爲依例加資。行副護軍金㷞。陞資屬耳。令該曹相當職陞品調用。時俊曰。因賑恤廳堂上徐有隣等所啓。有北道南北關設賑處守令察訪邊將私賑人。竝令各該曹稟處之命矣。取考道臣南關別單。則永興府使具純。自備各穀爲三千八百七十九石。其所自備之數。爲一道之最。施以加資之典。甲山府使宋迪中。自備各穀爲三千八十八石。施以璽書表裏之典。咸興前判官尹昌濂。自備各穀爲二千六百七十四石。施以準職除授之典。德源府使王漢禎。自備各穀爲一千三百五十六石。定平前縣監邊德淳。自備各穀爲一千三百石。北靑府使沈命德。自備各穀爲一千一百七十七石。三水前府使洪秉聖。自備各穀爲一千四十七石。洪原前縣監具世德。自備各穀爲一千三十四石。竝施表裏賜給之典。端川前府使李漢棟自備各穀爲九百八十八石。高原前郡守鄭景曾。自備各穀爲九百六十二石。咸興判官韓大裕。自備各穀爲九百三石。竝施熟馬賜給之典。利城縣監孫碩周。自備各穀爲七百五十六石。施以陞敍之典。似合事宜。而係關恩賞。恭俟上裁。文川郡守睦祖永。自備各穀爲五百九十三石。高山察訪柳河源。自備各穀爲一百二石。咸興監牧官柳始聃。自備各穀爲三十石。此則多者僅過半千之數。少者只備百包之穀。竝置之。安邊府使鄭淵淳。已爲身故。勿論。何如。上曰。南關守令自備之數。若是夥然。嘉尙則固嘉尙矣。雖於包米斗粟之微。鳩穀不以其方。或售非理榷利之計。而拶那料販。或因箕歛橫徵之術。而買鄕買任。要以虛張數爻爲務。不但大違朝家法禁。此五道賑邑守令所不敢恣意擅行者。不然。無中生有。豈至此多。纔以此意。別下傳敎。申飭。而賞典一款。勢難與五道守令混同擧行。請賞諸守令中。永興府使具純。纔因移轉事相較事。有拿處之命。而旣云居最。勞或掩愆。拿處分揀。在渠足矣。加資則置之。只施璽書表裏之典。其餘守令之不考治績。只從石數。旣乖綜核之政。又非奬勸之意。甲山府使宋迪中。以下誤賞。卿更考狀本。分等稟處。可也。出擧條時俊曰。臣於當初。只憑自備多寡。以爲覆奏者。誠有不審之失。不勝惶恐。今承下敎。更考別單。則北靑府使沈命德。以才通識周。吏事精鍊。分賑俵糶。約而不漏。闔境晏如。民譽大騰爲言。自備各穀。又爲一千一百七十七石。甲山府使宋迪中。以初當吏事。遽値歉歲。或致生疎。賴有誠勤爲言。自備各穀。又爲三千八十八石。以治績言之。不無彼此之殊。而以自備言之。亦有多寡之別。兩邑守令。不可以優劣論。竝施以表裏之典。咸興前判官尹昌濂。以荐當歉荒。誠切殫竭爲言。自備各穀。又爲二千六百七十四石。德源府使王漢禎。以鍊於爲政。民譽蔚然爲言。自備各穀。又爲一千三百五十六石。三水前府使洪秉聖。以還賑之政。一辭齊訟爲言。自備各穀。又爲一千四十七石。洪原前縣監具世德。以均分廣濟。得免捐瘠爲言。自備各穀。又爲一千三十四石。四邑守令。竝施熟馬賜給之典。定平前縣監邊德淳。以柔善有餘。剛明不足爲言。則自備各穀。雖至一千三百石。論其治績。不可褒賞。端川府使李漢棟。以非不精約。稍欠振刷爲言。則自備各穀。雖至九百八十八石。旣已狀罷。今無可論。竝置之。高原前郡守鄭景曾。精詳老鍊。濟以誠勤。闔境稱誦。如出一口爲言。自備各穀。又爲九百六十二石。咸興判官韓大裕。條理精敏。頗著誠勤爲言。自備各穀。又爲九百三石。竝施以兒馬賜給之典。似合事宜。而係關恩賞。恭俟上裁。餘外守令察訪監牧官。自備之穀。或過半千。考其賑政。別無異績。竝置之。何如。上曰。依爲之。北靑府使沈命德。甲山府使宋迪中。以彼較此。別無優劣。而當以治績爲最。沈命德。施以璽書表裏之典。宋迪中。只賜表裏。定平前縣監邊德淳。端川前府使李漢棟。雖不施賞。罪名竝蕩滌。可也。出擧條時俊曰。取考監賑使北關別單。則會寧前府使柳鎭恒。以才局旣優。事務且鍊。戎器多修毁之實。倉穀有蓄新之效。治不干譽。自非俗吏之比。績多可紀。實爲列邑之最。而任怨捧糴。倉儲精實。抄饑務精。給穀必準。衆饑咸蘇。闔境賴安爲言。自備各穀爲五百十六石。施以璽書表裏之典。鏡城判官李昌漢。以莅任於民憂孔棘之時。竭力於賑事方張之際。接濟之方。一以誠勤。發送邑校於各社。齎穀分俵加抄饑口於每巡付案。均哺販穀二百餘包。別給還民中尤甚。而以非補賑。不爲報來。事事無非。實心在在。皆騰輿頌。終使屢千饑民無一捐瘠。論其饑荒之甚。救濟之幸。實非他邑之比爲言。鍾城府使姜五成。以本自詳明。濟以慈惠。區別貧富而捧糴甚勤。詳察緩急而抄飢不濫。民無捐瘠。頌播闔境。歲末附任。官捐廩俸。自備各穀爲諸邑之最爲言。自備各穀爲一千八百八十石。竝施表裏之典。吉州前牧使卞至健。以開賑之際。初未細量。論勘之後。乃自知警。分等別賑。俱就條緖。向來論罪。固出飭勵之意。而治績賑事。不特前過之足掩爲言。自備各穀。亦爲一千一百五石之多。而旣有前過。方在禁推。置之。茂山府使曺允彬。以政有可取。謗亦非實。流涕慰諭而民多感悅。執籌計糧而事有條緖。坊曲無捐瘠之患爲言。自備各穀爲一千一百三十石。施以熟馬賜給之典。似合事宜。而係關恩賞。恭俟上裁。富寧前府使李鉉重。以政治雖無赫赫。誠意最能孜孜。知其殫竭。勤幹無比。及了大賑。未免徑歸。群情莫不嗟惜爲言。自備各穀爲三百八十石。而監賑使則雖有褒嘉。道臣則旣置中考。已爲罷歸。明川府使趙光鉉。以爲。治雖欠剛明。做事亦能勤幹。民無捐瘠。賑有成績。自備各穀爲一千六十五石。而道臣貶目。旣書下考。監賑使之所論列。亦與純褒差異。竝置之。其餘守令察訪。賑政別無異績。自備不滿千包。置之。何如。上曰。依爲之。會寧府使柳鎭恒。治績賑政。俱有可紀。何拘南關之例。加資。鏡城判官李昌漢。依卿所奏。特賜表裏。鍾城府使姜五成。自備爲北關之最。治績亦云不下於此。況聞監司監賑使。皆言鳩穀。俱出捐廩。不負特畀。殊極嘉尙。加資。以勸道內他守令。吉州前牧使卞至健。富寧前府使李鉉重。明川前府使趙光鉉。慶興前府使韓光迪。俱已坐罷。不必論賞。罪名竝蕩滌。可也。出擧條時俊曰。取考南北願納私賑人別單。則安州閑良金慶垕。願納錢爲三千兩。咸興出身李萬億。願納耳麥爲一千石。白米爲一百石。吉州出身姜周昌。願納各穀爲一千石。防役四升布爲二十同三十五疋。北靑折衝金尙輝。願納錢爲一千三百兩。咸興通政李次東。私賑各穀爲一百五十一石。鹽二十五石。錢一千兩。會寧前僉使陳益祥。三邑願納各穀爲一千一百七十四石。咸興幼學李基福。願納各穀爲一千石。前萬戶李光福。願納耳麥爲一千石。京居折衝韓聖源。鏡城府願納私賑各穀爲一千四十石。以上九人。依法典。竝施以實職除授之典。安邊折衝姜義性。願納私賑各穀爲五百九十石。鍾城生員金泗昌。願納各穀爲五百五石。姜義性。依法典。施以加資之典。金泗昌。係是士人。郞階帖成給。茂山閑良金聲大。願納各穀爲三百五石。安邊折衝安盛文。願納各穀爲二百三十石。永興閑良林進采。願納各穀爲二百石。閑良洪準河。願納各穀爲一百六十六石。咸興折衝李潤漢。私賑牟爲一百八十石。出身朴受和。願納各穀爲一百五十石。高原幼學鄭興佐。願納稷爲一百五十石。安邊出身李明煥。願納爲一百五十石。咸興閑良李鳳鳴。願納各穀爲一百四十石。鏡城民人太北辰。願納各穀爲一百三十九石。安邊出身金龍澤。願納稷爲一百三十石。德源折衝洪敏泂。願納各穀爲一百十七石。咸興出身都啓臨。願納各穀爲一百十石。出身尹壽百。願納耳麥爲一百石。以上十四人。依法典。帖加成給。似合事宜。而係關恩賞。恭俟上裁。慶源閑良金景煥。願納私賑各穀爲九十七石。德原出身南重明。私賑各穀爲七十石。安邊折衝金應龍。願納稷爲五十石。以上三人。未滿百石。令本道烟戶雜役勿侵之意。分付道臣。何如。上曰。安州金慶垕。以他道人。來救本道飢民。所納之錢。至過三千兩。本道願納人中。咸興出身李萬億。吉州出身姜周昌。所納穀布數爻。雖不及慶垕。各爲南北關之最。依例加資。此等之人。宜有拔例收用之擧。各其道內善地邊將。今日政調用。前萬戶李光福。幼學李基福。會寧前僉使陳益祥。咸興通政李次東。北靑折衝金尙輝。實職除授事。依爲之。東銓實職窠窄。無以均排。依湖南例。竝付加設僉樞五衛將。次次收用。自今日政擧行事。分付。鏡城願納人韓聖源。卽京居人云。此則只施加資之典。茂山閑良金聲大等十四人。特爲加資。咸興折衝李潤漢。稱以璿泒。各陵守護軍數百戶人口。販穀接濟。何拘多少。雖已加資。更令道伯各別收用後狀聞事。分付。鍾城生員金泗昌。聞是班族。道內參奉待窠。卽爲除授。其餘五十石以上人。依他道例。竝帖加成給。可也。出擧條上曰。監賑使別單。左相回啓。可也。福源曰。未及詳見。而見其大體。則多是關防軍制等變通之事也。不可遽然回啓。且首相不入。臣當往復相議。從後回啓矣。上曰。唯。上曰。別單下段孝烈旌褒事。監賑使。以擧條仰奏。可也。在學曰。孝烈褒揚。自是聖朝樹風敎之大政。況在遐荒之地。民有卓異之行。則尤宜採訪而表奬之。故取其實行之最著者。敢此仰陳焉。鍾城故學生金漢得妻吳氏。平居事夫。克盡婦道。一日其夫如廁。移時不還。吳氏追往見之。則其夫方爲大虎所攫。吳氏大呼向前。張拳搏虎。虎乃捨其夫而噉吳氏。卽地致死。其夫則五日乃死。明川故學生金鵬運妻李氏。事親盡孝。事夫盡誠。其夫病重。夜夜祝天。再斫手指。及遭夫喪。潛入庫中。久而不出。家人尋見則自縊。而已不可救。同日而死。同日而葬。利城故學生朱世元妻崔氏。平日事夫。能盡誠敬之道。遭夫喪。俟夜飮藥。家人覺而救之。自是日廢櫛啜粥。至禫祭之日。不脫縗服。自縊於其夫塚木。三人卓絶之行。實所罕比。宜有褒奬之典。竝令該曹稟處。何如。上曰。竝施旌閭之典。可也。出擧條在學曰。北道親騎衛每年都試。乃是激勸之意。而昨年都試。南北兩兵營則設行。監營則停止。所管武士。擧有向隅之嘆。三營之或行或停。旣未免斑駁。舊等之追行翌年。聞亦有已例。昨年監營都試。合設於今年。則實爲慰悅武士之政。故竝此仰達矣。上曰。今年都試。竝設各取事。卽爲分付。可也。出擧條上命書傳敎曰。無端違牌。此亦怠慢之致。前注書尹行任敍用。還付翰林。牌招入直。上命退。諸臣以次退出。